Lo son puu cascant qu'apriguèva l'espanla e los bròcs deus segassàs e los gahècs de l'èrba e'i damorèvan com un viu arcast.

Qu'avè corrut Sagòrra e Magòrra.

De le cama esquèrra que chanquèva e se'n vedè entad avançar.

Mès, puisqu'ac avè decidit que tirèva en davant a meitat pè d'escauç les soas sandalas pecadoras.

Tornèva entà casa dab por. Mès qu'ac calè.

Que le vedè blanquejar acerà au cap de les soas pensadas.

Dens l'arrai tremolant deus pomèrs que l'arreconeishè.

Un can horvè, pas n'impòrta quau can, Pastor, lo son.

Lavetz, lo caminaire tòrt cadot de nas e Pastor que's carè.

Lo mèste que pareishot suu portalèr. Lo hilh, lo nas dens le prova sanglotiva.

Gausèva pas se luvar. Tornèva en çò deu pair vestit de pelhècos arroganhat de vergonha.

Mès, lo son can, lenga hòra, aus quate pès qu'arribèva.

E lo pair qu'atendè au sulh de casa, los braç alandats.

Que cadon dens los braç l'un e l'aut.

Les lagremas deu hilh e deu pair se mesclèn com los grans de hroment e d'iraga après bàter.

Apatzat, lo can que dromiva a l'ompra deus pomèrs.